PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2001/ZK/2/1/025							Bratislava 5.2.2001

Protimonopolný úrad Slovenskej republiky, II. výkonný odbor, v správnom konaní začatom na návrh spoločnosti Dalkia Vráble, a.s. so sídlom Kopčianska 20, 852 01 Bratislava vo veci vydania rozhodnutia o tom, či ustanovenia Zmluvy o nájme nehnuteľností a technologických zariadení, uzavretej dňa 30.11.2000 medzi spoločnosťou Dalkia Vráble, a.s. so sídlom Kopčianska 20, 852 01 Bratislava a Mestom Vráble sú v rozpore s § 3 a 4 zákona č. 188/1994 Z.z. o ochrane hospodárskej súťaže v znení neskorších predpisov

rozhodol:

na základe ustanovenia § 12 ods. 4 písm. c) zákona č. 188/1994 Z.z. o ochrane hospodárskej súťaže v znení neskorších predpisov správne konanie zastavuje, pretože dôvod konania nebol daný. 

Odôvodnenie:

Protimonopolnému úradu Slovenskej republiky, II. výkonnému odboru /ďalej len "úrad"/ bola dňa 15.1.2001 doručená žiadosť spoločnosti Dalkia Vráble, a.s. so sídlom Kopčianska 20, 852 01 Bratislava /ďalej len "Dalkia Vráble"/ o negatívny atest. Spoločnosť Dalkia Vráble požiadala úrad o posúdenie Zmluvy o nájme nehnuteľností a technologických zariadení, ktorú uzavrela s Mestom Vráble dňa 30.11.2000 /ďalej len "Zmluva"/, či nie je v rozpore s § 3 zákona č. 188/1994 Z.z. o ochrane hospodárskej súťaže v znení neskorších predpisov (ďalej len "zákon").

Podľa ustanovenia § 3 zákona dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie súťaže /ďalej len "dohody obmedzujúce súťaž"/ sú zakázané, ak tento zákon neustanovuje inak.
Podľa § 3 ods. 2 zakázanými sú najmä dohody obmedzujúce súťaž, ktoré obsahujú
a.	priame alebo nepriame určenie cien tovaru,
b.	záväzok obmedzenia alebo kontroly výroby, odbytu, technického rozvoja alebo investícií,
c.	rozdelenie trhu alebo zdrojov zásobovania,
d.	záväzok účastníkov uplatňovať rozdielne obchodné podmienky pri plnení rovnakej povahy voči jednotlivým podnikateľom, ktorými budú niektorí z nich znevýhodnení v hospodárskej súťaži,
e.	podmienku, že uzatvorenie zmlúv bude viazané na prijatie dodatočných záväzkov, ktoré ani svojou povahou, ani podľa obchodných zvyklostí s predmetom zmlúv nesúvisia.
Podľa § 5 ods. 3 zákona úrad vydá na požiadanie podnikateľov rozhodnutie o tom, či ich činnosti a konania nie sú v rozpore s § 3 a 4 zákona alebo či jednotlivé dohody obmedzujúce súťaž nie sú v rozpore s § 5 odsekom 1zákona /negatívny atest/.

Úrad po preštudovaní Zmluvy zistil, že ide o nájomnú zmluvu, uzavretú v zmysle § 663 a nasl. Občianskeho zákonníka medzi spoločnosťou Dalkia Vráble ako nájomcom a Mestom Vráble ako prenajímateľom. Touto Zmluvou prenajímateľ ako oprávnený vlastník majetku prenecháva nájomcovi hnuteľný a nehnuteľný majetok špecifikovaný v prílohe č. 1 Zmluvy, aby ho nájomca dočasne užíval za odplatu za určených podmienok. Predmet nájmu pozostáva z nehnuteľností, resp. ich častí a z technologických zariadení slúžiacich k výrobe a rozvodu tepla a teplej úžitkovej vody, tak ako sú uvedené v prílohe č. 1 Zmluvy. Úrad nezistil žiadne ustanovenia, na základe ktorých by Zmluvu bolo možné považovať za dohodu obmedzujúcu súťaž, a preto rozhodol tak ako je uvedené vo výrokovej časti tohto rozhodnutia.

Poučenie :

Podľa ustanovenia § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať do 15 dní odo dňa jeho doručenia rozklad na Protimonopolný úrad SR, II. výkonný odbor. Včas podaný rozklad má odkladný účinok. 

	JUDr. Dušan Bernáth
riaditeľ II. výkonného odboru 	

Rozhodnutie sa doručí:
Dalkia Vráble, a.s. so sídlom Kopčianska 20, 852 01 Bratislava
Mesto Vráble, Hlavná 1221/6, 952 01 Vráble